Alperips vokser på steinete steder i skog, berg og langs elver, ofte sammen med leddved. Arten er hovedsakelig utbredt i Europa, men finnes også i Marokko, Anatolia og Transkaukasia. I sørlige deler av utbredelsesområdet er den en fjellplante, og i Vest-Europa er den ganske sjelden. I Norge finnes alperips naturlig kun på Østlandet nordover til Mjøsa. Den er forvillet andre steder og er for eksempel ganske vanlig ved Trondheimsfjorden. I Sverige og Finland finnes arten naturlig lenger nord enn i Norge.